Током владавине Јована I Цимискија (969-976) професионалне тагматске трупе стациониране су у Солуну. У 11. веку Солунски дукат био је од изузетног значаја. Град Солун и већи део Македоније освојили су Латини у Четвртом крсташком рату. У Солуну је формирана Краљевина која је постојала до 1224. године када је прикључена Епирској деспотовини. Тема је обновљена 1246. године када велики део Македоније бива припојен Никејском царству. Тема Солун опстала је до пада под Турке 1392. године. До тада је, међутим, била сведена на град са непосредном околином. Византија је повратила Солун 1402. године. Град је постао седиште Деспотовине. Турци га опседају 1422. године. Султан Мурат је желео казнити Палеологе за учешће у грађанском рату у Османском царству. Године 1423. византијски деспот Андроник Палеолог предао је град Млетачкој републици која је преузела одбрану града на себе. Исте године (1422) опседнут је и Цариград. Ипак, Цариград је уз подршку папе и западних земаља које су му послали наоружање, успео да одбије опсаду. Блокада Солуна трајала је до 1430. године. Млечани су скупо платили одбрану града. Након заузећа 1430. године, град је подвргнут тродневној пљачки.